**Μειωμένα τέλη από τους Δήμου**

**σε ευαίσθητες κοινωνικά ομάδες**

Διευρύνεται η δυνατότητα των Δήμων να χορηγούν μείωση ή απαλλαγή από τους δημοτικούς φόρους και τέλη, ώστε να συμπεριληφθούν οι τρίτε­κνοι, οι μονογονεϊκές οικογένειες και οι μακροχρόνια άνεργοι, καθώς και οι δικαιούχοι των μέτρων αντιμετώπισης της ανθρωπιστικής κρίσης του ν. 4320/2015 (Α΄ 29). Αυτό προβλέπει το άρθρο 46 του νομοσχεδίου του Υ­ΠΕΣΔΑ: «Αυτοτελής υπηρεσία ελέγχου νομιμότητας ΟΤΑ –οικονομική βιωσιμότητα και αυτοτέλεια ΟΤΑ – Κανόνες Δημοσιονομικής Διαχείρι­σης και άλλες διατάξεις θεμάτων Υπουργείου Εσωτερικών και Διοικητι­κής Ανασυγκρότησης». Με την ίδια ρύθμιση δίνεται επιπλέον στις ΔΕΥΑ να συμπεριλαμβάνουν στα «κοινωνικά τιμολόγιά τους» και τους χαμηλο­συνταξιούχους, καθώς και νέους επαγγελματίες.

Το γεγονός αυτό ικανοποιεί ιδιαίτερα τα μέλη της ΟΠΟΤΤΕ αφού στο προηγούμενο διάστημα έγιναν αρκετές συναντήσεις σε όλες τις Αποκε­ντρωμένες Περιφέρειες προκειμένου να υπογράψουν και να «περάσει» η μείωση που ήθελε το κάθε Δημοτικό συμβούλιο να χορηγήσει σε κάποια κοινωνική ομάδα –εκτός τους πολύτεκνους (ισχύει βάσει νόμου).

Η συγκεκριμένη εξέλιξη είναι ένα χαρακτηριστικό παράδειγμα, πως η συνεχής «πίεση» μπορεί να φέρει αποτελέσματα.

Ακολουθεί το σχετικό άρθρο:

**Άρθρο 46**

**Απαλλαγή από δημοτικά τέλη και φόρους**

 **-Κοινωνικά τιμολόγια ΔΕΥΑ**

Η παράγραφος 3 του άρθρο 202 του ν. 3463/2006 (Α΄ 114) αντικαθί­σταται ως εξής :

«3. Με απόφαση του δημοτικού συμβουλίου, που λαμβάνεται με την απόλυτη πλειοψηφία του αριθμού των μελών του, είναι δυνατή η μείωση δημοτικών φόρων ή τελών μέχρι το πενήντα τοις εκατό (50%), ή η απαλ­λαγή από αυτούς για τους απόρους, τα άτομα με αναπηρίες, τους πολύτε­κνους, τους τρίτεκνους, τις μονογονεϊκές οικογένειες και τους μακροχρό­νια άνεργους, όπως η ιδιότητα των ανωτέρω οριοθετείται αντίστοιχα από την κείμενη νομοθεσία, καθώς και τους δικαιούχους του πρώτου κεφα­λαίου του ν. 4320/2015 (Α΄ 29), όπως εκάστοτε αυτοί ορίζονται με τις υ­πουργικές αποφάσεις του άρθρου 5 του ίδιου νόμου. Με την ίδια απόφαση μπορεί να τίθενται και εισοδηματικά κριτήρια για τη χορήγηση της ως άνω μείωσης ή απαλλαγής.»

Πέραν των προβλεπόμενων στο άρθρο 202 παρ. 3 του ν. 3463/2006 (Α΄ 114), οι ΔΕΥΑ μπορούν επιπλέον με απόφαση του Διοικητικού Συμβου­λίου τους και στο πλαίσιο της ετήσιας τιμολογιακής πολιτικής τους, να θεσπίζουν κατ’ έτος μειωμένα τέλη ύδρευσης και αποχέτευσης έως και 50% ή και απαλλαγή από αυτά για συνταξιούχους και για νέους επαγγελ­ματίες έως τριάντα (30) ετών για τα πρώτα πέντε (5) έτη λειτουργίας της επιχείρησης ή εκμετάλλευσής τους, με εξαίρεση τα ισόγεια καταστήματα και τα καταστήματα υγειονομικού ενδιαφέροντος, των οποίων το οικογε­νειακό ετήσιο εισόδημα δεν υπερβαίνει τα δέκα χιλιάδες (10.000) ευρώ.